SKRIFTLIG FORESPØRGSEL E-1649/01

af Elmar Brok (PPE-DE) og José Salafranca Sánchez-Neyra (PPE-DE) til Kommissionen

(12. juni 2001)

Om: EU-delegation ved Golfens Samarbejdsråd i Riyadh

Staterne i Golfens Samarbejdsråd, GCC, bliver stadig vigtigere for Den Europæiske Union på alle områder inden for økonomi og handel. Den samlede værdi af handelen nåede i 2000 op på 51,5 mia EUR sammenlignet med 37 mia EUR i 1999. Handelsbalancen har hidtil været til Den Europæiske Unions fordel. De 15 medlemsstater har en væsentlig interesse i, at de seks GCC-stater hurtigst muligt fuldender deres toldunion, der er bebudet til marts 2005, således at det tilstræbte EU/GCC-frihandelsområde kan gennemføres.

Den Europæiske Union har en interesse i, at regionen forbliver stabil, således at også energileverancerne til EU's medlemsstater fortsat sikres.

Den 23. april 2001 mødtes det fælles Ministerråd GCC/EU allerede for 11. gang i Bahrains hovedstad, Manama. Hele tiden beretter europæiske delegationer, eksperter, forretningsfolk og andre efter deres besøg i GCC-staterne, at disse stater tillægger forbindelserne med EU stadig større betydning. De har i årevis været utilfredse med, at EU stadig ikke har åbnet en delegation ved GCC's hovedkvarter i Riyadh. I lighed med deres mentalitet opfattes dette af borgerne, navnlig beslutningstagerne i GCC-staterne, som frustrerende og kontraproduktivt for samarbejdet med EU.

1. Hvorfor har Kommissionen trods Golfregionens store betydning for Den Europæiske Union stadig ikke åbnet en delegation ved GCC i Riyadh?

2. Med fuldt kendskab til de forpligtelser, som GCC-regeringerne skal opfylde til fuldendelse af toldunionen: Hvilke hindringer skal der ryddes af vejen fra EU's side, for at der sker fremskridt med forhandlingerne til fuldendelse af EU/GCC-frihandelsområdet?

3. Hvilke bestræbelser udfolder Kommissionen for ud over emnerne energi, økonomi og handel at evaluere samarbejdsområder mellem EU og GCC?

Svar afgivet på Kommissionens vegne af Christopher Patten

(31. juli 2001)

Kommissionen er enig med det ærede medlem i at Fællesskabet og Golfstaternes Samarbejdsråd (GCC) er vigtige partnere både på handelsområdet og andre områder. Den kommende frihandelsaftale indebærer en yderlige vækst i samhandelen og dermed også nye muligheder for begge parter til at diversificere deres indbyrdes handel. Kommissionen forventer således en større samhandel ikke blot med varer, men også med serviceydelser, hvilket hidtil har været en relativt lukket sektor i GCC-landene.

1. Kommissionen godkendte i 1998 i en meddelelse om de eksterne tjenestegrene(1) en prioriteret liste over hvor der skulle åbnes delegationer og kontorer; i henhold til denne liste skal der åbnes en delegation i Riyadh. Balkan-krisen og behovet for stor og øjeblikkelig bistand til denne region strakte imidlertid den eksterne tjenestes midler til bristepunktet, hvorfor det blev umuligt at gå videre med den udviklingsplan der var opstillet i 1998-meddelelsen, hvori Kommissionen bekræftede at der i løbet af 2002 skulle åbnes en delegation i Riyadh til betjening af hele Golf-regionen. Den opstillede målsætning er imidlertid uændret. Som det ærede medlem utvivlsomt ved, vedtog Kommissionen den 3. juli en ny meddelelse om udvidelsen af den eksterne tjeneste.

2. Lige inden mødet mellem EU og GCC på råds- og ministerplan i Bahrain den 23. april 2001 vedtog Kommissionen et forslag til nye forhandlingsdirektivet vedrørende en frihandelsaftale med GCC. Direktivet har siden været til behandling i Rådets arbejdsgruppe for Mellemøsten/Golfen og i artikel 133 udvalget. Kommissionen gør hvad den kan for at imødekomme arbejdsgruppens synspunkter således at der snarest muligt kan vedtages forhandlingsdirektiver i Rådet. En hurtig vedtagelse af de nye direktiver har været et højt prioriteret punkt for formandskabet, og er det stadig for Kommissionen. Kommissionen og GCC vil derefter kunne gå i gang med intensive og målrettede forhandlinger i håb om at de kan afsluttes inden GCC-staternes toldunion træder i kraft.

3. Siden samarbejdsaftalen blev undertegnet i 1989 har samarbejdet mellem Fællesskabet og GCC udviklet sig på en række forskellige områder, bl.a. inden for standardisering, energi, told, miljø og investeringsfremme. Samarbejdet vedrørende standardisering og told har været en direkte udløber af forberedelsen af frihandelsaftalen; på miljøområdet bistår Kommissionen GCC med at udforme protokoller vedrørende beskyttelse af havets biodiversitet. Der er planlagt et møde i miljøarbejdsgruppen til senere på året.

Samarbejdet på energiområdet er mundet ud i to fællesfinansierede konferencer, én om naturgas og én om avanceret olie- og gasteknologi. Med udgangspunkt i anbefalingerne fra naturgaskonferencen besluttede Kommissionen og GCC sidst i 1999 at iværksætte en fællesfinansieret undersøgelse af mulighederne for at EU senere kan importere naturgas fra GCC. Inden årets udgang skal der afholdes et møde i Fællesskabets og GCC's arbejdsgruppe vedrørende energi hvor det fremtidige samarbejde og situationen på olieproduktmarkedet vil blive drøftet.

På det fælles rådsmøde i Bahrain den 23. april blev det besluttet at der skulle afholdes et ekspertmøde med henblik på drøftelse af mulighederne for at tilskynde til gensidig investering, så snart GCC havde afsluttet udarbejdelsen af en redegørelse for den seneste udvikling i investeringsforholdene i GCC.

(1) SEK(98) 1261.